ภาษีเงินได้บุคคลธรรมดาปีภาษี 2559
การยื่นแบบเสียภาษีเงินได้บุคคลธรรมดาประจำปีภาษี 2559 กำหนดเวลาเริ่มตั้งแต่เดือน ม.ค. 2560 ถึงเดือน มี.ค. 2560 วันสุดท้ายของการยื่นแบบเสียภาษีปีนี้ตรงกับวันศุกร์ที่ 31 มี.ค. 2560 สำหรับผู้เสียภาษีที่ยื่นแบบผ่าน www.rd.go.th ได้รับการขยายกำหนดเวลาออกไปอีก 8 วัน วันสุดท้ายของการยื่นแบบเสียภาษีตรงกับวันเสาร์ที่ 8 เม.ย. 2560 แต่เนื่องจากเป็นวันหยุดราชการ จึงได้เลื่อนออกไปเป็นวันจันทร์ที่ 10 เม.ย. 2560
13 ม.ค. 2560

การยื่นแบบเสียภาษีเงินได้บุคคลธรรมดาประจำปีภาษี 2559 กำหนดเวลาเริ่มตั้งแต่เดือน ม.ค. 2560 ถึงเดือน มี.ค. 2560 วันสุดท้ายของการยื่นแบบเสียภาษีปีนี้ตรงกับวันศุกร์ที่ 31 มี.ค. 2560 สำหรับผู้เสียภาษีที่ยื่นแบบผ่าน www.rd.go.th ได้รับการขยายกำหนดเวลาออกไปอีก 8 วัน วันสุดท้ายของการยื่นแบบเสียภาษีตรงกับวันเสาร์ที่ 8 เม.ย. 2560 แต่เนื่องจากเป็นวันหยุดราชการ จึงได้เลื่อนออกไปเป็นวันจันทร์ที่ 10 เม.ย. 2560
ผู้ที่มีเงินได้พึงประเมินในปี พ.ศ. 2559 ถึงเกณฑ์ตามที่กฎหมายกำหนด มีหน้าที่ยื่นแบบเสียภาษีภายในกำหนดเวลาที่กล่าวมาข้างต้น ไม่ว่าจะมีภาษีชำระหรือไม่ก็ตาม หากละเลยหรือหลงลืม ต้องเสียค่าปรับไม่ยื่นแบบภายในกำหนดเวลา และถ้ามีภาษีชำระ ต้องเสียเงินเพิ่มร้อยละ 1.5 ต่อเดือนของภาษีที่ชำระอีกด้วย
ผู้มีหน้าที่เสียภาษีเงินได้บุคคลธรรมดา ได้แก่ บุคคลธรรมดา ห้างหุ้นส่วนสามัญหรือคณะบุคคลที่มิใช่นิติบุคคล ผู้ถึงแก่ความตายระหว่างปีภาษี กองมรดกที่ยังมิได้แบ่ง
แบบแสดงรายการภาษีและสถานที่ยื่นแบบเสียภาษี สรุปได้ดังนี้
แบบแสดงรายการภาษีเงินได้บุคคลธรรมดา แบบที่ใช้ยื่นเสียภาษีเงินได้บุคคลธรรมดาประจำปีภาษี
- แบบ ภ.ง.ด. 91 เป็นแบบที่ใช้สำหรับผู้มีหน้าที่เสียภาษีเงินได้บุคคลธรรมดาที่มีเงินได้พึงประเมินประเภทเงินเดือน ค่าจ้าง ซึ่งเป็นเงินได้ฯ ตามมาตรา 40(1) แห่งประมวลรัษฎากร พูดง่ายๆ ว่าเป็นแบบที่ใช้สำหรับผู้ที่มีเงินได้พึงประเมินประเภทเงินเดือนเท่านั้น
- แบบ ภ.ง.ด. 90 เป็นแบบแสดงรายการภาษีที่ใช้สำหรับผู้มีหน้าที่เสียภาษีเงินได้บุคคลธรรมดาที่มีเงินได้พึงประเมินตามมาตรา 40(2)-(8) แห่งประมวลรัษฎากร หรือผู้ที่มีเงินเดือน ค่าจ้าง ตามมาตรา 40(1) และยังมีเงินได้ฯ ตามมาตรา 40(2)-(8) แห่งประมวลรัษฎากร
สถานที่ยื่นแบบเสียภาษี การยื่นแบบ ภ.ง.ด. 90 และ ภ.ง.ด. 91 ที่เป็นแบบกระดาษ ไม่ว่าจะเป็นแบบฟอร์มที่กรมสรรพากรจัดพิมพ์ หรือ download จาก www.rd.go.th สามารถยื่นแบบได้ที่สำนักงานสรรพากรพื้นที่สาขาทุกแห่งทั่วประเทศ แต่อยากเชิญชวนให้ยื่นแบบผ่าน www.rd.go.th ของกรมสรรพากร ซึ่งเป็นวิธีที่สะดวก รวดเร็ว มีโปรแกรมช่วยคำนวณภาษี ยื่นได้ทั้งแบบที่มีเงินชำระ ไม่มีเงินชำระ หรือแบบขอคืนภาษี โดยเฉพาะการขอคืนภาษี หากยื่นแบบกระดาษที่สำนักงานสรรพากรพื้นที่สาขา แบบจะถูกส่งไปให้หน่วยงานที่เกี่ยวข้องบันทึกข้อมูลในแบบ หลังจากนั้นจึงส่งให้หน่วยงานที่มีหน้าที่พิจารณาคืนภาษี ต้องใช้เวลาพอควร หากต้องการได้รับเงินภาษีคืนเร็ว วิธีที่ดีที่สุดคือการยื่นแบบผ่าน www.rd.go.th ซึ่งผู้เสียภาษีได้ช่วยคีย์ข้อมูลในแบบที่ยื่นเรียบร้อยแล้ว หากข้อมูลในแบบไม่ผิดปกติ เจ้าหน้าที่จะพิจารณาคืนภาษีโดยเร็ว ถ้าข้อมูลผิดปกติจากปีที่ผ่านมา เจ้าหน้าที่อาจร้องขอเอกสารหลักฐานประกอบการพิจารณาคืนภาษี แต่ยังไงก็ได้รับเงินภาษีคืนเร็วกว่าการยื่นแบบกระดาษ
การยื่นแบบเสียภาษีผ่าน www.rd.go.th นอกจากสะดวกและรวดเร็ว ยังช่วยลดค่าใช้จ่ายของผู้เสียภาษีและกรมสรรพากร สัปดาห์หน้ามาต่อกันด้วยเรื่องของการคิดคำนวณภาษีเงินได้บุคคลธรรมดา
สวัสดีครับ